Jurij Vladimirovič Usačov

Mladosť

Jurij Usačov pochádza z mesta Doneck, Rostovská oblasť v centrálnom Rusku, je ruskej národnosti.  Po ukončení strednej školy rok pracoval ako učeník sústružníka v miestnom bavlnárskom závode. Povinnú vojenskú službu (1976 – 1978) strávil v NDR. Potom sa rok učil na prípravkach na Moskovský letecký inštitút (MAI), ktorý absolvoval roku 1985 so špecializáciou na dýchacie prístroje. Potom nastúpil v RKK Energija.

Kozmonaut

Koncom osemdesiatych rokov sa prihlásil na kozmonautický výcvik, prešiel lekárskymi prehliadkami a 21. októbra 1988 získal súhlas Hlavnej lekárskej komisie na prípravu. Rozhodnutím Štátnej medzirezortnej komisie bol 25. januára 1989 vybraný do oddielu kozmonautov RKK Energija, formálne zaradený na pozíciu kandidáta na kozmonauta bol 27. februára 1989. Absolvoval dvojročnú všeobecnú kozmickú prípravu v Stredisku prípravy kozmonautov J. A. Gagarina a 1. februára 1991 získal kvalifikáciu skúšobný kozmonaut.
Od apríla 1991 bol zaradený medzi kozmonautov pripravujúcich sa na lety na Mir, od roku 1992 v posádke s Anatolijom Arcebarským. V októbri 1992 až januári 1993 bol spolu s Vasilijom Ciblijevom členom záložnej posádky 13. základnej expedície na Mir. Od februára do júna 1993 bol spolu s Viktorom Afanasjevom a Claudie André-Deshaysovou v záložnej posádke 14. základnej expedície na Mir. Od augusta sa pripravoval na let na Mir v hlavnej posádke 15. základnej expedície, s Afanasjevom a Valerijom Poľakovom.
Do vesmíru odštartoval s kolegami z pätnástej expedície 8. januára 1994 na palube Sojuzu TM-18 z kozmodrómu Bajkonur v Kazachstane. Na stanici Mir vystriedali 14. základnú expedíciu (Vasilij Ciblijev, Alexandr Serebrov). Po šiestich mesiacoch letu boli Afanasjev s Usačovom vystriedaný dvojicou Jurij Malenčenko a Talgat Musabajev zo 16. základnej expedície a 9. júla 1994 pristáli v Kazachstane po 182 dňoch a 27 minútach pobytu vo vesmíre, pričom Poľakov zostal na Mire.
V apríli 1995 nahradil v záložnej posádke 19. expedície na Mir Alexandra Poleščuka, vyradeného zo zdravotných dôvodov. Po štarte 19. expedície v júni 1995 sa posádka Onufrijenko, Usačov stala hlavnou pre 21. základnú expedíciu. Čoskoro k nim bola priradená Shannon Lucidová. Dvojica ruských kozmonautov odštartovala z Bajkonuru 21. februára 1996 v Sojuze TM-23. Po mesiaci života na Mire prijali návštevu raketoplánu Atlantis, ktorý priviezol zostávajúceho člena 21. expedície – Lucidovú. Na Zem sa vrátil s Onufrijenkom 2. septembra 1996 po lete trvajúcom 193 dní, 19 hodín a 8 minút. Počas letu šesťkrát vystúpil do vesmíru, spolu na 30 hodín a 30 minút. 
Vo februári 1996 bol zaradený do záložnej posádky 26. základnej expedície na Mir, ale v júli 1997 bol menovaný za veliteľa hlavnej posádky Expedície na Medzinárodnú vesmírnu stanicu (ISS), ďalšími členmi posádky boli James Voss a Susan Helmsová. Paralelne bol vo februári 2000 vymenovaný za letového špecialistu pre let STS-101. Raketoplán Atlantis odštartoval k tomuto letu 19. mája 2000, cieľom misie bolo pokračovanie vo výstavbe stanice ISS. Let trval 9 dní, 20 hodín a 10 minút.
Štvrtýkrát vzlietol do vesmíru 8. apríla 2001 na palube raketoplánu Discovery počas letu STS-102. Na stanici ISS vystriedal s Helmsovou a Vossom Expedíciu 1 a zotrval na nej nasledujúci pol rok. V priebehu letu uskutočnil jeden krátky (devätnásťminútový) výstup do otvoreného vesmíru. Členovia Expedícia 2 sa vrátili na Zem 22. augusta 2001 v raketopláne Discovery (let STS-105). Posledný Usačovov pobyt vo vesmíre trval 167 dní, 6 hodín a 42 minút.

Po odchode z oddielu

Z oddielu kozmonautov odišiel k 5. aprílu 2004. Zostal v RKK Energija a 30. októbra 2007 bol menovaný za náčelníka oddelenia č. 291 (teda oddielu kozmonautov spoločnosti).